Gennem årtier har danske Cembrit, der har hovedsæde i Aalborg, været kendt for sine byggematerialer i fibercement. Torsdag starter et nyt kapitel for byggematerialeleverandøren, der sidste år blev opkøbt af den schweiziske fibercementproducent Swisspearl. I den forbindelse skifter Cembrit navn til Swisspearl. Det oplyser virksomheden i en pressemeddelelse. - Med navneskiftet tager vi et vigtigt skridt i den fortsatte værdiskabelse hos kunder og samarbejdspartnere. Under det nye navn styrker vi nu Swisspearl-brandet og løfter forretningen til et nyt niveau, forklarer Karsten Østergaard Larsen, der er markedsdirektør for tidligere Cembrit og nu Swisspearl Danmark. Begyndte i Aalborg Cembrits aktiviteter strækker sig tilbage til 1927, hvor virksomheden, under navnet Dansk Eternit, startede produktionen af byggematerialer i Aalborg. Siden er virksomheden vokset som en markant leverandør af byggematerialer i fibercement til hele Europa og særligt i de nordiske markeder. - Med administrativt hovedsæde og tidligere produktion i Aalborg, har Cembrit været en væsentlig del af dansk og europæisk byggekultur gennem årtier. Det er derfor vigtigt, at vores værdier bevares, og at vores rødder ikke glemmes, siger Karsten Østergaard Larsen. Lang historie Swisspearls historie går tilbage til slutningen af det 19. århundrede, hvor den familieejede, schweiziske virksomhed blev grundlagt. - Baseret på mange års erfaring og suppleret af Swisspearls stærke markedsposition, fortsætter vi nu med at bygge videre på vores solide fundament, forklarer Karsten Østergaard Larsen. Swisspearl bevarer kontoret på Gasværksvej i Aalborg, hvor medarbejderstaben forbliver uændret. Navneskiftet træder officielt i kraft den 1. april 2023.

Opsummering:
Navneskiftet træder officielt i kraft den 1. april 2023.